Na temelju članka 14. Zakona o proračunu (“Narodne novine”, broj 87/08, 136/12 i 15/15) i članka 31. stavka 1. točke 4. Statuta Općine Trpinja (“Službeni vjesnik” Vukovarsko-srijemske županije, broj 11/13, 3/18 i 3/20), Općinsko vijeće Općine Trpinja na 23. sjednici, održanoj dana 4. prosinca 2020. godine, donosi

# ***O D L U K U***

***o izvršavanju Proračuna Općine Trpinja***

***za 2021. godinu***

###### I OPĆA ODREDBA

***Članak 1.***

Ovom se odlukom uređuje struktura prihoda i rashoda Proračuna Općine Trpinja za 2021. godinu (u daljem tekstu: Proračun), njegovo izvršavanje, upravljanje općinskom imovinom te prava i obveze korisnika proračunskih sredstava.

###### II STRUKTURA PRORAČUNA

***Članak 2.***

Proračun sadrži Opći i Posebni dio, Plan razvojnih programa te financijske projekcije za razdoblje 2022.-2023. g.

Opći dio sadrži račun prihoda i rashoda u kojem se iskazuju svi prihodi i rashodi po osnovnim namjenama.

Posebni dio Proračuna sastoji se od plana rashoda raspoređenih u programe, prema organizacijskoj, ekonomskoj i funkcijskoj klasifikaciji.

Plan razvojnih programa sadrži ciljeve i prioritete razvoja Općine Trpinja povezane s programskom i organizacijskom klasifikacijom.

**IIIIZVRŠAVANJE PRORAČUNA**

1. ***Upravljanje prihodima i rashodima***

***Članak 3****.*

U slučaju da se proračunski prihodi ne naplaćuju u planiranim iznosima i predviđenom dinamikom tijekom prvog tromjesečja, prioritet u izvršavanju proračuna imat će sredstva kojima se osigurava redovna djelatnost Općine.

***Članak 4.***

 Proračunska sredstva osiguravaju se proračunskom korisniku Dječjem vrtiću *LILIPUT- TRPINJA*(u daljem tekstu: Korisnik) i subjektima koji su nositelji rashoda, a koji nisu definirani kao proračunski korisnici.

Korisnik smije proračunska sredstva koristiti samo za namjene koje su određene Proračunom i to do visine utvrđene u Posebnom dijelu.

Subjektima koji su nositelji rashoda, a koji nisu definirani kao proračunski korisnici, sredstva za donacije utvrđuju se nakon provedenog javnog natječaja/poziva, sukladno kriterijima i rezultatima istoga, u okvirima iznosa planiranih proračunom i uz proračun donesenim posebnim programima raspodjele donacija neprofitnim organizacijama.

1. ***Trošenje proračunskih sredstava***

***Članak 5.***

 Korisnik smije koristiti proračunska sredstva u skladu sa svojim financijskim planom, prema redoslijedu utvrđenom mjesečnim planovima.

***Članak 6.***

 Korisnik smije imati samo jedan žiro račun.

 Korisnik se izuzima od obveze uplate namjenskih prihoda i primitaka, te vlastitih prihoda u proračun Općine Trpinja, jer Općina Trpinja, kao osnivač, nije izgradila informacijske preduvjete za praćenje prihoda svojih korisnika i izvršavanje rashoda iz tih izvora.

***Članak 7.***

Proračun se izvršava na temelju mjesečnih planova Korisnika, sukladno raspoloživim sredstvima.

***Članak 8.***

Pogrešno ili više uplaćeni vlastiti prihodi proračuna vraćaju se uplatiteljima na teret istih prihoda. Odluku o tome donosi Općinski načelnik Općine Trpinja.

***Članak 9.***

 Radi pravovremenog obračunavanja i doznačavanja sredstava za plaće i druge namjene, Korisnik je obvezan dostaviti rješenje o zasnivanju ili prestanku radnog odnosa Jedinstvenom upravnom odjelu Općine Trpinja.

***Članak 10.***

 Sredstva za ostala materijalna prava isplaćivat će se sukladno odredbama važećeg Pravilnika o porezu na dohodak i visine sredstava osiguranih za iste u Posebnom dijelu Proračuna.

**IV UPRAVLJANJE OPĆINSKOM IMOVINOM**

***Članak 11.***

 Općinskom imovinom upravlja i raspolaže Općinski načelnik Općine Trpinja, sukladno odredbama Statuta Općine Trpinja i Zakona o lokalnoj i područnoj (regionalnoj) samoupravi.

***Članak 12.***

Slobodnim novčanim sredstvima na računu Proračuna upravlja Općinski načelnik.

Prihodi od upravljanja slobodnim novčanim sredstvima uplaćuju se u Proračun.

Naredbodavac i odgovorna osoba za izvršenje Proračuna je Općinski načelnik.

***Članak 13.***

Nadzor nad financijskim i materijalnim poslovanjem obavlja Općinsko vijeće.

**V ZAVRŠNE ODREDBE**

***Članak 14.***

 Ovlašćuje se Općinski načelnik Općine Trpinja da prema potrebi donosi provedbene akte vezane za ovu Odluku.

***Članak 15.***

 Ova odluka stupa na snagu 8 (osam) dana od dana objave u "Službenom vjesniku" Vukovarsko-srijemske županije, a primjenjuje se od 01. siječnja 2021. godine.

KLASA: 400-08/20-01/06

URBROJ:2196/08-01-20-2

Trpinja, 4. prosinca 2020.

### PREDSJEDNIK OPĆINSKOG VIJEĆA

####  Nikola Lazić